Številka: 0100-572/2019/13

Datum: 5. 8. 2019

Zadeva: Zaprosilo za pomoč – odgovor

Zveza: vaše elektronsko zaprosilo z dne 1. 8. 2019

Prejeli smo vaše zaprosilo, iz katerega izhaja, da je javna uslužbenka zaposlena na delovnem mestu Srednje medicinske sestre v intenzivni terapiji III (šifra delovnega mesta E035014). Javna uslužbenka za delovno mesto Diplomirane medicinske sestre v intenzivni terapiji III (šifra delovnega mesta E037020), na katerega bo premeščena s 17. 7. 2019, ne izpolnjuje pogoja izobrazbe, saj ima z nižjo izobrazbo od zahtevane, vendar pa ima več kot 23 let delovne dobe.

Na delovnem mestu Srednje medicinske sestre v intenzivni terapiji III (šifra delovnega mesta E035014) je javna uslužbenka dosegla 8 napredovanj v plačne razrede pred 1. 4. 2019, 1. 4. 2019 pa javna uslužbenka ni napredovala v plačni razred. Razpon plačnih razredov možnih napredovanj na dan 7. 12. 2018, tj. pred uveljavitvijo Dogovora o plačah in drugih stroških dela v javnem sektorju (Uradni list RS, št. 80/18, v nadaljevanju: Dogovor) ter aneksov h kolektivnim pogodbam dejavnosti (Uradni list RS, št. 80/18), je bil od 25. plačnega razreda do 35. plačnega razreda. Na dan 8. 12. 2018 je razpon plačnih razredov možnih napredovanj od 27. plačnega razreda do 37. plačnega razreda, saj se je delovno mesto Srednje medicinske sestre v intenzivni terapiji III (šifra delovnega mesta E035014) s 8. 12. 2018 uvrstilo za 2 plačna razreda višje. Javni uslužbenci na tem delovnem mestu pridobijo pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) glede na uvrstitev delovnega mesta na dan pred uveljavitvijo tega aneksa postopno, in sicer:

a) s 1. januarjem 2019 prvi plačni razred povišanja,

b) s 1. novembrom 2019 drugi plačni razred povišanja.

Na delovnem mestu Diplomirane medicinske sestre v intenzivni terapiji III (šifra delovnega mesta E037020) je bil razpon plačnih razredov možnih napredovanj na dan 7. 12. 2018, tj. pred uveljavitvijo Dogovora o plačah in drugih stroških dela v javnem sektorju (Uradni list RS, št. 80/18, v nadaljevanju: Dogovor) ter aneksov h kolektivnim pogodbam dejavnosti (Uradni list RS, št. 80/18) od 33. plačnega razreda do 43. plačnega razreda. Na dan 8. 12. 2018 je razpon plačnih razredov možnih napredovanj od 36. plačnega razreda do 46. plačnega razreda, saj se je delovno mesto Diplomirane medicinske sestre v intenzivni terapiji III (šifra delovnega mesta E037020) s 8. 12. 2018 uvrstilo za 3 plačne razrede višje. Javni uslužbenci na tem delovnem mestu pridobijo pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) glede na uvrstitev delovnega mesta na dan pred uveljavitvijo tega aneksa postopno, in sicer:

a) s 1. januarjem 2019 prvi plačni razred povišanja,

b) s 1. novembrom 2019 drugi plačni razred povišanja, ne glede na točko c) prvega odstavka navedenega aneksa pa pridobijo javni uslužbenci na delovnih mestih[[1]](#footnote-1) diplomirane medicinske sestre v intenzivni terapiji III (šifra E037020) s 1. novembrom 2019 tudi pravico do izplačila tretjega plačnega razreda povišanja.

**I. Stanje na dan 16. 7. 2019:**

Javna uslužbenka ima na dan 16. 7. 2019 (na dan pred premestitvijo na delovno mesto Diplomirane medicinske sestre v intenzivni terapiji III (šifra delovnega mesta E037020)) na delovnem mestu **Srednje medicinske sestre v intenzivni terapiji III (šifra delovnega mesta E035014):**

* **uvrstitveni 35. plačni razred** (27. plačni razred + 8 plačnih razredov napredovanj pred 1. 4. 2019),
* **izplačilni 34. plačni razred** (35. plačni razred -1 plačni razred postopnosti pridobivanja pravice do plače s 1. 11. 2019).

**II. Stanje na dan 17. 7. 2019:**

Javna uslužbenka se bo s 17. 7. 2019 premestila na delovno mesto Diplomirane medicinske sestre v intenzivni terapiji III (šifra delovnega mesta E037020). Na delovnem mestu Diplomirane medicinske sestre v intenzivni terapiji III (šifra delovnega mesta E037020), bo imela javna uslužbenka, upoštevajoč, da:

1. je od 8. 12. 2018 dalje razpon plačnih razredov možnih napredovanj na tem delovnem mestu od 36. plačnega razreda do 46. plačnega razreda, saj se je delovno mesto Diplomirane medicinske sestre v intenzivni terapiji III (šifra delovnega mesta E037020) s 8. 12. 2018 uvrstilo za tri plačne razrede višje;

2. javni uslužbenci na tem delovnem mestu pridobijo pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) glede na uvrstitev delovnega mesta na dan pred uveljavitvijo tega aneksa postopno, in sicer s 1. januarjem 2019 prvi plačni razred povišanja, s 1. novembrom 2019 pa drugi in tretji plačni razred povišanja;

3. javna uslužbenka za delovno mesto Diplomirane medicinske sestre ne izpolnjuje pogoja izobrazbe ter opravlja delo na delovnem mestu Diplomirane medicinske sestre v intenzivni terapiji III (šifra delovnega mesta E037020) z nižjo izobrazbo od zahtevane, vendar pa ima več kot 23 let delovne dobe, zaradi česar je **njen razpon plačnih razredov možnih napredovanj zaradi uporabe drugega odstavka 14. člena ZSPJS od 35. plačnega razreda do 45. plačnega razreda**[[2]](#footnote-2)**,**

4. Zakon o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18) v prvem odstavku 19. člena določa, da se javni uslužbenec ob zaposlitvi, premestitvi na drugo delovno mesto oziroma imenovanju v naziv ali višji naziv uvrsti v plačni razred, v katerega je uvrščeno delovno mesto, za katerega je javni uslužbenec sklenil delovno razmerje, oziroma na katerega je bil premeščen, oziroma v plačni razred, v katerega je uvrščen naziv, v katerega je imenovan. Če bi bil javni uslužbenec zaradi premestitve na delovno mesto oziroma v naziv v višjem tarifnem razredu uvrščen v nižji ali isti plačni razred kot ga je dosegel z napredovanjem na delovnem mestu oziroma v nazivu pred to premestitvijo, se mu plačni razred na novem delovnem mestu oziroma v nazivu določi tako, da se že doseženi plačni razred na delovnem mestu oziroma v nazivu pred premestitvijo oziroma imenovanjem poveča za en plačni razred. Ne glede na določbo prejšnjega stavka javnega uslužbenca ni možno uvrstiti v višji plačni razred kot znaša najvišji plačni razred delovnega mesta oziroma naziva, na oziroma v katerega je javni uslužbenec premeščen oziroma imenovan, ki ga je možno doseči z napredovanjem:

* **uvrstitveni 36. plačni razred** (35. plačni razred + 1 plačni razred v skladu s prvim odstavkom 19. člena ZSPJS),
* **izplačilni 35. plačni razred** (34. plačni razred + 1 plačni razred v skladu s prvim odstavkom 19. člena ZSPJS[[3]](#footnote-3)).

**III. Stanje na dan 1. 11. 2019:**

Javna uslužbenka ima na dan 1. 11. 2019 na delovnem mestu Diplomirane medicinske sestre v intenzivni terapiji III (šifra delovnega mesta E037020) še pravico do povišanja za 1 plačni razred. Javna uslužbenka namreč na delovnem mestu Srednje medicinske sestre v intenzivni terapiji III (šifra delovnega mesta E035014), ki se je s 8. 12. 2018 uvrstilo za 2 plačna razreda višje, še ni pridobila pravice do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) glede na uvrstitev delovnega mesta na dan pred uveljavitvijo tega aneksa s 1. novembrom 2019 za drugi plačni razred povišanja. Javna uslužbenka je upravičena do povišanja samo za 1 plačni razred, čeprav pridobijo javni uslužbenci na delovnem mestu Diplomirane medicinske sestre v intenzivni terapiji III (šifra delovnega mesta E037020) pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) upoštevajoč postopnost (glede na uvrstitev delovnega mesta na dan pred uveljavitvijo tega aneksa) s 1. novembrom 2019 drugi in tretji plačni razred povišanja, saj je s tem, ko se je javna uslužbenka uvrstila v 36. izplačilni razred, že dosegla 36. plačni razred, tj. zadnji razred višjega vrednotenja delovnega mesta Diplomirane medicinske sestre v intenzivni terapiji III (šifra delovnega mesta E037020) na podlagi Aneksa h Kolektivni pogodbi za zaposlene v zdravstveni negi (Uradni list RS, št. 80/18). S 1. 11. 2019 se 36. plačni razred javne uslužbenke ne more še dodatno povečati zaradi postopnega povišanja uvrstitve delovnega mesta, saj bi bila le-ta v tem primeru z morebitnim dodatnim povišanjem še za en plačni razred s 1. 11. 2019 v boljšem položaju kot javni uslužbenec, ki bi se premeščal na isto delovno mesto pred uveljavitvijo povišanja uvrstitev tega delovnega mesta v decembru 2018 oziroma po pridobitvi vseh plačnih razredov povišanj v skladu z aneksom.

Javna uslužbenka ima na dan 1. 11. 2019 tako:

* **uvrstitveni 36. plačni razred** (ki ga je prejela na dan premestitve 17. 7. 2019, tj. 35. plačni razred +1 plačni razred v skladu s prvim odstavkom 19. člena ZSPJS),
* **izplačilni 36. plačni razred** (35. plačni razred, ki ga je prejela na dan premestitve[[4]](#footnote-4) + 1 plačni razred postopnosti pridobivanja pravice do plače s 1. 11. 2019).

Javna uslužbenka ima tako 1. 11. 2019 enak izplačilni plačni razred in uvrstitveni plačni razred, tj. 36. plačni razred.

S spoštovanjem,

 Po pooblastilu:

 mag. Branko Vidič

 vodja sektorja

1. Pa tudi na delovnih mestih diplomirane babice v porodnem bloku ali IT III (šifra E037006) in diplomirane babice v neonatalnem oddelku (šifra E037004). [↑](#footnote-ref-1)
2. Pravica do plače (izplačilni plačni razred) glede na povišanje uvrstitve delovnega mesta upoštevajoč njen nižji razpon plačnih razredov možnih napredovanje brez upoštevanja že doseženih napredovanj bi bila na dan 1. 1. 2019 33. plačni razred, na 1. 11. 2019 pa 35. plačni razred (34. plačni razred +35. plačni razred). Uvrstitveni plačni razred brez upoštevanja že doseženih napredovanj pa 35. plačni razred. [↑](#footnote-ref-2)
3. Določbo prvega odstavka 19. člena ZSPJS se uporabi tako za uvrstitveni plačni razred, kakor tudi za izplačilni plačni razred. [↑](#footnote-ref-3)
4. Glej postopek določitve izplačilnega plačnega razreda na dan 17. 7. 2019. [↑](#footnote-ref-4)